El Golfo de Fiume el xe un golfo del Mar Adriàtego che se cata tra el continente Europeo a nord e ovest, l'ixoła de Cherso a sud e cheła de Vegia a est. El ciapa el so nome da ła sità croata de Fiume, situada su ła so costa setentrional. El comunica verso sud co el Golfo del Carnaro tramite el Canal de ła Farexina , e col Golfo del Carnaroło tramite el Canal de Mezo; verso est el pasa al Canal de ła Morlaca tramite el Canal de Vinodol. No el xe particołarmente grando, ma el xe pitosto fondo, soratuto indando verso el continente. El se cata intieramente inte ła piataforma continental, e el xe sta somerso da łe aque del mar da un tenpo giologicamente breve: durante l'ultima glaciaxion el jera atraversa da dei fiumi che rancurava łe aque dei munti istriani e łe portava verso el Carnaroło indove łe formava un łago. Łe so coste łe xe tute abastansa ripide, cusi no el ga modo de risevar inte el so basin dei fiumi importanti. Ła marea normalmente ła xe abastansa modesta , ma ła risente tanto de l'efeto del vento Na corente el lo atraversa in senso antiorario . Łe so coste łe xe aministrae da ła Rejon łitoraneo-montana de ła Croasia . Łe so cità pi importanti ła xe Fiume e Abasia. El golfo el xe bastansa fondo da parmetar a navi petrołiere de utiłisarlo come scało, par 'sto motivo su ła so costa nord ga avuo modo de sviłuparse l'industria cantieristega e cheła petrolchimega.